# name
La fabricació d'eines de pedra podria ser anterior al gènere 'Homo'

# metadata.dc.description.abstract[].value
Durant molt de temps s'ha pensat que la fabricació d'eines és una capacitat exclusiva del nostre llinatge, des dels primers representants del gènere Homo. No faltaven motius per pensar-ho. Les primeres eines lítiques de què es tenia constància històrica tindrien, segons els experts en datació, uns 2,6 milions d'anys, i s'han trobat associades a fòssils d'aquests avantpassats nostres. De fet, el primer representant conegut del gènere, l'Homo habilis, es va anomenar d'aquesta manera per la capacitat que tenia de fabricar eines de pedra. Eren molt senzilles i presentaven molt poca diversitat i especialització, però el simple fet de construir-les indica l'existència, com a mínim de manera incipient, d'algunes característiques cognitives crucials per als humans, com són la capacitat d'abstracció, pensar en el futur i realitzar accions amb un propòsit relativament conscient. La capacitat d'abstracció es dedueix del fet que havien de ser capaços d'imaginar com volien que fos l'eina abans de construir-la, o visualitzar com quedaria abans no modelessin un bloc de pedra irregular. Que no fessin servir les eines un sol cop, sinó que les conservessin per utilitzar-les més endavant i, a més, que normalment les construïssin en un lloc diferent d'on les utilitzaven, suggereix la possibilitat que pensessin en el futur. I que les fessin amb una finalitat concreta comporta que havien raonat prèviament el propòsit de fabricar-les. Un treball publicat recentment a la revista Science pot capgirar l'inici d'aquesta història. Un equip de recerca internacional liderat per l'antropòleg i paleontòleg Thomas W. Plummer, de la Universitat de la Ciutat de Nova York, ha examinat unes eines trobades aquests darrers anys en un jaciment del sud-oest de Kènia, a Nyayanga, prop del llac Victòria. Aquestes eines són anteriors a totes les trobades fins ara i podrien haver estat fabricades per uns primats anteriors al nostre llinatge, el gènere dels Parantrhopus, també coneguts com a parantrops. A més, s'han trobat lluny de les zones on ja se n'havien descobert anteriorment, la qual cosa indica que el seu ús podria haver estat molt més ampli i generalitzat del que es pensava.

# metadata.dc.rights[].value
(c) Edició de Premsa Periòdica Ara, 2023

# metadata.dc.source[].value
Divulgació i Premsa (Genètica, Microbiologia i Estadística)

# metadata.dc.title[].value
La fabricació d'eines de pedra podria ser anterior al gènere 'Homo'